Kantelua käsiteltäessä noudatetaan lakia viranomaisten toiminnan julkisuudesta. Pääsääntöisesti kantelut ovat julkisia asiakirjoja.
Kantelukirjoitus voidaan antaa esimerkiksi toimittajalle, jos se ei sisällä salassa pidettävää tietoa eikä asian kertominen häiritse asian tutkintaa. Lain mukaan salassa pidettäviä tietoja ovat aina esimerkiksi kantelijan terveydentilaa tai sosiaalietuuksia koskevat tiedot. Kantelu on muilta osin julkinen viimeistään siinä vaiheessa, kun kanteluasia on ratkaistu.
Kantelijan nimi tulee kantelun kohteena olevan tietoon, jos tätä kuullaan kantelun johdosta. Kantelijan nimi voidaan pitää salassa, jos tiedon antaminen siitä vaarantaisi laillisuusvalvonnan toteuttamis­mahdollisuuksia. Kantelijan nimi voidaan pitää tapauskohtaisen harkinnan perusteella salassa myös kantelun kohteelta, jos erittäin tärkeä yleinen tai yksityinen etu sitä vaatii.
Ennen asian ratkaisua kanteluasiakirjojen julkisuus harkitaan kussakin tapauksessa erikseen. Verkkosivuilla ratkaisut julkaistaan muokattuna siten, ettei kantelijaa ja tarvittaessa kantelun kohdetta voida enää tunnistaa ratkaisusta.